འདབ་ཆགས་བྱེའུ་ཁྱུ་འཕུར་སྐབས་གཤོག་པའི་ལྡེབ་ཤུགས་སྔར་ལས་ལྗི་བའི་ཚུལ་དུ་སྣང་ན་ཁ་བ་འབབ་རྟགས་དང༌།རྫ་བྱེའུ་མགོ་དམར་དང་རི་བྱེའུ་མགོ་དཀར་གྲོང་བརྡལ་དུ་འཕུར་ཉུལ་བྱེད་ན་ཁ་བ་འབབ་པའི་རྟགས།བྱ་རོག་གི་ཚང་ལུང་པའི་མདོར་བཅས་ཡོད་ན་དབྱར་ཆར་ཞོད་ཆེ་བ་དང༌།ལུང་པའི་ཕུར་བཅས་ཡོད་ན་ཆར་ཞོད་ཆུང་བའི་རྟགས།བྱ་རྒོད་ཀྱིས་ནམ་མཁར་ལྡིང་སྐོར་དལ་ལ་ལྗི་བའི་ཚུལ་གྱིས་བརྒྱབ་ན་ཁ་ཆར་འབྱུང་བའི་རྟགས།སྟོན་གྱི་དུས་སུ་ཁྲུང་ཁྲུང་ལྷོ་རུ་འཕུར་ཚེ་ཁ་བ་འབབ་རྟགས་དང༌།ཡང་དཔྱིད་དུས་ཁྲུང་ཁྲུང་བྱང་ལ་འཕུར་ཚེ་ཁ་ཆར་འབབ་ངེས།དགུན་དུས་བྱ་སྐྱ་ཀས་ཀྲའེ་ཀྲའེ་ཞེས་ལོག་སྐད་མང་པོ་འབྱིན་ན་ཁ་བ་ཡུན་རིང་འབབ་རྟགས་དང༌།སྐྱ་ཀས་ཚག་སྒྲ་སྒྲོགས་པ་དང་ཁོག་སྐད་འབྱིན་ན་རླུང་དམར་དང་རླུང་ཆེན་འབྱུང་རྟགས།སྟོན་དུས་དང་དགུན་དུས་བྱ་སྲེག་པས་སྐད་མང་འབྱིན་ཞིང་རི་ཐང་དུ་འཚོ་སྡོད་བྱེད་ན་ཁ་ཆར་མི་འབབ་པའམ།ཡང་ན་ཉུང་ངུ་ལས་མི་འབབ་པའི་རྟགས།དགུན་དུས་བྱ་སྲེག་པ་དང་འདབ་ཆགས་བྱ་རིགས་གཞན་མང་པོས་སྐད་མང་དུ་སྒྲོག་ན་ཁ་ཆར་ཉུང་ངུ་ལས་མི་འབབ་པའི་རྟགས།ནམ་རྒྱུན་བྱ་སྐྱུང་ཀའི་འདུག་གནས་སྤང་རི་དང་བྲག་རྫོང་ཡིན་ནའང༌།སྟོན་དུས་རི་དང་སྤང་ཐང་དུ་བབས་ནས་སྐད་ངན་འབྱིན་ཞིང་འཚོ་སྡོད་བྱེད་ན་གངས་ཆར་ཆེན་པོ་འབབ་རྟགས།དཔྱིད་སྨད་དང་དབྱར་སྨད་དུ་ཁུ་བྱུག་གིས་བྲག་རྩེ་དང་ནགས་གསེབ་ཏུ་གནས་སྡོད་ཀྱིས་སྐད་མང་སྒྲོགས་ན་ཁ་བ་མང་དུ་འབབ་རྟགས་དང༌།ཡང་རི་འདབས་དང་ཐང་གཞུང་དུ་གནས་སྡོད་ཀྱིས་སྐད་ཉུང་ཙམ་ལས་མི་སྒྲོགས་ན་ཁ་ཆར་ཉུང་ཞིང་ཐན་པ་འབྱུང་བའི་རྟགས།བྱ་གོང་མོའི་གཏན་སྡོད་འཚོ་གནས་ནི་རྫ་སྤང་མཚམས་དང་རི་སྐེད་ཡན་ཆད་ཡིན་ཡང༌།དཔྱིད་དུས་རི་ཞོལ་དུ་བབས་ནས་ཅ་ཅོའི་སྐད་སྒྲོག་ན་ཁ་ཆར་འབབ་རྟགས་དང༌།བྱ་པུ་ཤུད་སོགས་གཙིག་ལྡན་བྱ་རིགས་ཀྱིས་ཅ་ཅོ་མང་དུ་སྒྲོག་ན་ཞག་གསུམ་ནང་ཚུན་ཆར་བ་འབབ་རྟགས་ཡིན།